**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z ... 2014,

**ktorým sa mení a dopĺňa zákon č. 346/1990 Zb. o voľbách do orgánov samosprávy obcí v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon Slovenskej národnej rady č. 346/1990 Zb. o voľbách do orgánov samosprávy obcí v znení zákona Slovenskej národnej rady č. 401/1990 Zb., zákona Slovenskej národnej rady č. 8/1992 Zb., zákona Národnej rady Slovenskej republiky č. 60/1993 Z. z., zákona Národnej rady Slovenskej republiky č. 252/1994 Z. z., zákona Národnej rady Slovenskej republiky č. 222/1996 Z. z., zákona č. 233/1998 Z. z., nálezu Ústavného súdu Slovenskej republiky č. 318/1998 Z. z., zákona č. 331/1998 Z. z., zákona č. 389/1999 Z. z., zákona č. 302/2000 Z. z., zákona č. 36/2002 Z. z., zákona č. 515/2003 Z. z., zákona č. 335/2007 Z. z., zákona č. 112/2010 Z. z., zákona č. 204/2011 Z. z. a zákona č. 180/2014 Z. z. sa mení a dopĺňa takto:

1. V § 11 odsek 4 znie:

„(4) Volebné komisie sa utvoria zo zástupcov politických strán, politických hnutí alebo ich koalícií (ďalej len „politická strana“) a zástupcov nezávislých kandidátov, ktorí podávajú samostatnú kandidátnu listinu za podmienok uvedených v § 12 ods. 1, § 13 ods. 1, § 14 ods. 1 a § 15 ods. 1. Mená a priezviská zástupcov a ich náhradníkov s uvedením adresy oznamujú politické strany a nezávislí kandidáti tomu, kto zvoláva prvé zasadanie volebnej komisie. V prípade ochorenia, vzdania sa, opakovanej neúčasti alebo zániku funkcie člena volebnej komisie povolá jej predseda náhradníka. Vzatie späť kandidátnej listiny politickou stranou alebo nezávislým kandidátom má za následok zánik členstva zástupcu politickej strany alebo nezávislého kandidáta v príslušnej volebnej komisii. Funkcia člena volebnej komisie zaniká aj dňom doručenia písomného oznámenia politickej strany alebo nezávislého kandidáta, ktorí ho delegovali, alebo písomného oznámenia člena o vzdaní sa funkcie predsedovi volebnej komisie. V prípade zániku funkcie člena volebnej komisie povolá predseda volebnej komisie jeho náhradníka.“.

1. V § 12 ods. 1 sa na konci pripája táto veta: „Volebná komisia sa utvorí z rovnakého počtu zástupcov politických strán.“.
2. V § 13 ods. 1 sa na konci pripája táto veta: „Volebná komisia sa utvorí z rovnakého počtu zástupcov politických strán.“.
3. § 14 odsek 1 znie:

„(1) Do miestnej volebnej komisie môže navrhnúť najneskôr 55 dní predo dňom konania volieb jedného zástupcu a jedného náhradníka každá politická strana a každý nezávislý kandidát, ktorí podávajú kandidátnu listinu do obecného (mestského) zastupiteľstva. Pred uskutočnením prvého zasadnutia miestnej volebnej komisie starosta obce (primátor) žrebom rozhodne o nominovaní piatich členoch do miestnej volebnej komisie zo zástupcov navrhnutých politickými stranami a nezávislými kandidátmi. Určovanie členov miestnej volebnej komisie prebieha za dobrovoľnej účasti všetkých navrhnutých zástupcov a starosta obce (primátor) má povinnosť oboznámiť všetkých navrhnutých zástupcov o mieste a čase konania žrebovania najneskôr tri dni pred žrebovaním. Žrebovanie riadi zapisovateľ miestnej volebnej komisie. Výsledky žrebovania starosta obce (primátor) písomne oznámi všetkým navrhnutým členom miestnej volebnej komisie, náhradníkom, splnomocnencom politických strán a nezávislým kandidátom.“.

1. V § 14 ods. 2 sa prvá veta znie: „Miestna volebná komisia má päť členov.“.
2. V § 14a ods. 3 prvá veta znie: „Mestské volebné komisie v Bratislave a v Košiciach majú päť členov.“.
3. § 15 odsek 1 znie:

„(1) Do okrskovej volebnej komisie môže navrhnúť najneskôr 20 dní predo dňom konania volieb jedného zástupcu a jedného náhradníka každá politická strana a každý nezávislý kandidát, ktorých kandidátna listina bola zaregistrovaná pre voľby do obecného (mestského) zastupiteľstva vo volebnom obvode, ktorého súčasťou je volebný okrsok. Pred uskutočnením prvého zasadnutia okrskovej volebnej komisie starosta obce (primátor) žrebom rozhodne o nominovaní piatich členov do okrskovej volebnej komisie zo zástupcov navrhnutých politickými stranami a nezávislými kandidátmi. Určovanie členov okrskovej volebnej komisie prebieha za dobrovoľnej účasti všetkých navrhnutých zástupcov a starosta obce (primátor) má povinnosť oboznámiť všetkých navrhnutých zástupcov o mieste a čase konania žrebovania najneskôr tri dni pred žrebovaním. Žrebovanie riadi zapisovateľ okrskovej volebnej komisie. Výsledky žrebovania starosta obce (primátor) písomne oznámi všetkým navrhnutým členom miestnej volebnej komisie, náhradníkom, splnomocnencom politických strán a nezávislým kandidátom.“.

1. V § 15 ods. 2 prvá veta znie: „Okrsková volebná komisia má päť členov.“.
2. V § 57a sa slová „§ 14 ods. 2 a 3“ nahrádzajú slovami „§ 14 ods. 1 až 3“ a slová „§ 15 ods. 2 a 3“ nahrádzajú slovami „§ 15 ods. 1 až 3“.
3. Slová „prednosta obvodného úradu“ vo všetkých tvaroch sa v celom texte zákona nahrádzajú slovami „prednosta okresného úradu“.

**Čl. II**

Tento zákon nadobúda účinnosť dňom vyhlásenia.